b"\n_START_ARTICLE_\nCarles Manuel II de Savoia\n_START_SECTION_\nOr\xc3\xadgens familiars\n_START_PARAGRAPH_\nVa n\xc3\xa9ixer el 20 de juny de 1634 a la ciutat de Tor\xc3\xad sent el tercer fill del duc V\xc3\xadctor Amadeu I de Savoia i la seva esposa Maria Cristina de Fran\xc3\xa7a. Fou n\xc3\xa9t per l\xc3\xadnia paterna de Carles Manuel I de Savoia i Caterina Micaela d'Espanya, i per l\xc3\xadnia materna del rei Enric IV de Fran\xc3\xa7a i Maria de M\xc3\xa8dici. Fou el germ\xc3\xa0 del tamb\xc3\xa9 duc Francesc Jacint de Savoia._NEWLINE_Mor\xc3\xad el 12 de juny de 1675 a la resid\xc3\xa8ncia ducal de la ciutat de Tor\xc3\xad.\n_START_SECTION_\nAscens al tron ducal\n_START_PARAGRAPH_\nEl 1637 a la mort del seu pare el seu germ\xc3\xa0 de 5 anys, Francesc Jacint de Savoia, fou nomenat duc de Savoia sota la reg\xc3\xa8ncia de la seva mare Maria Cristina de Fran\xc3\xa7a. El 1638, a la prematura mort de Francesc Jacint, Carles Manuel fou nomenat duc de Savoia a l'edat de 4 anys, tenint la reg\xc3\xa8ncia de la seva mare. Aquesta fins i tot continu\xc3\xa0 amb la seva reg\xc3\xa8ncia un cop assolida la majoria d'edat de Carles Manuel, el qual refus\xc3\xa0 participar de manera activa en assumptes d'estat._NEWLINE_A la mort de la seva mare, ocorreguda el desembre de 1663, assum\xc3\xad plenament el poder. No va tenir, per\xc3\xb2, \xc3\xa8xit a l'obtenir un pas al mar en detriment de la Rep\xc3\xbablica de G\xc3\xa8nova el 1673, i va tenir problemes per mantenir l'estreta relaci\xc3\xb3 i influ\xc3\xa8ncia del Regne de Fran\xc3\xa7a sobre el ducat, regne encap\xc3\xa7alat pel cos\xc3\xad de Carles Manuel II Llu\xc3\xads XIV de Fran\xc3\xa7a. Carles Manuel va millorar, per\xc3\xb2, el comer\xc3\xa7 desenvolupant el port de Ni\xc3\xa7a i establint un cam\xc3\xad estable a trav\xc3\xa9s dels Alps fins a Fran\xc3\xa7a. Tamb\xc3\xa9 va refor\xc3\xa7ar l'ex\xc3\xa8rcit, compost inicialment per mercenaris."